KIRJALLINEN KYSYMYS E-2946/00 esittäjä(t): Dirk Sterckx (ELDR) komissiolle. Belgian raviurheiluliiton hevosten tuonnin ja viennin yhteydessä perimät tuonti- ja vientimaksut.



Virallinen lehti nro 136 E , 08/05/2001 s. 0140 - 0140



KIRJALLINEN KYSYMYS E-2946/00 esittäjä(t): Dirk Sterckx (ELDR) komissiolle (19. syyskuuta 2000) Aihe: Belgian raviurheiluliiton hevosten tuonnin ja viennin yhteydessä perimät tuonti- ja vientimaksut Eräiden tietojen mukaan on belgialaisten hevosomistajien maksettava yhdestä EU-valtiosta toiseen tapahtuvasta ravihevosen pysyvästä tai väliaikaisesta maahantuonnista ja maastaviennistä Belgian raviurheiluliitolle maksuja, jotka voivat olla jopa 300 euroa. Kyseiset maksut käsittävät ilmeisesti ainoastaan maahantuontioikeuden eikä niihin sisälly maahantuonnin ja maastaviennin yhteydessä vaadittavaa hevoseläinten liikkuvuutta koskevan direktiivin 90/426/ETY(1) mukaista terveystodistusta. Voiko komissio kertoa, ovatko edellä mainitut maksut, jotka vaikeuttavat hevoseläinten vapaata liikkuvuutta, vastoin mainitun direktiivin määräyksiä? Jos vastaus on myönteinen, aikooko komissio ryhtyä toimiin kyseisen kaupan esteen poistamiseksi? Jos vastaus on kielteinen, minkä määräyksen tai asianmukaisten yhteisön direktiivien poikkeusten perusteella Belgian raviurheiluliitolla on oikeus periä kyseisiä maksuja? (1) EYVL L 224, 18.8.1990, s. 42. David Byrnen komission puolesta antama yhteinen vastaus kirjallisiin kysymyksiin E-2945/00, E-2946/00 ja E-2947/00 (7. marraskuuta 2000) Arvoisan parlamentin jäsenen esittämään kirjalliseen kysymykseen E-1021/00 antamassaan vastauksessa komissio lupasi tehdä kyselyn kyseisille viranomaisille. Lisäksi vastauksessa selostettiin hevoseläinten jalostusta koskevaa yhteisön lainsäädäntöä ja osoitettiin, että komissiolla on rajallisesti toimivaltaa hyväksyttäessä jalostusjärjestöjä ja -yhdistyksiä jäsenvaltioissa. Komission tekemän pyynnön seurauksena Saksan viranomaiset ilmoittivat virallisesti komissiolle, että ne olivat arvioineet Saksan raviurheiluyhdistyksen (Hauptverband für Traber -Zucht und -Rennen e.V.) kantakirjasäännöt ja pitivät niitä eläinten jalostusta koskevan Saksan lainsäädännön mukaisina. Belgian viranomaisten virallista vastausta ei ole vielä saatu, sillä kirjallisessa kysymyksessä E-2946/00 viitataan nimenomaisesti Belgian raviurheiluliittoon (De Belgische Draffederatie), joka tähän mennessä toimivaltaisilta viranomaisilta saatujen tietojen perusteella joutui selvitystilaan 22.1.1997 ja menetti virallisen hyväksyntänsä 7.2.1997. Kirjallisissa kysymyksissä E-2946/00 ja E-2947/00 mainittujen maksujen on ilmoitettu olevan rekisteröintimaksuja. Rekisteröintimenettelyihin sekä Saksassa että Belgiassa vaadittavat maksut eivät kuulu yhteisön lainsäädännön piiriin, vaan ne ovat osa kyseisten yhdistysten sisäisiä menettelyjä eikä niillä syrjitä muiden jäsenvaltioiden jalostajia. Maahantuotujen ja maastavietyjen hevosten korkeammat rekisteröintimaksut johtuvat yhdistykseen kuuluville jalostajille tarjotuista lisäpalveluista, joilla taataan toisesta jäsenvaltiosta lähetettyjen tai tuotujen hevosten tunnistettavuus. Saksan ja Belgian raviurheilujärjestöillä ei ole oikeutta antaa eläinten terveyttä koskevista vaatimuksista elävien hevoseläinten liikkuvuuden ja tuonnin osalta 26. kesäkuuta 1990 annetun neuvoston direktiivin 90/426/ETY(1) mukaisia eläinten terveystodistuksia. Todistuksen antaminen eläinten terveydestä kuuluu virkaeläinlääkärien toimivaltaan. Terveyttä koskevat lisävaatimukset hevosten rekisteröimiseksi tai niiden hyväksymiseksi jalostuseläimiksi eivät kuulu yhteisön lainsäädännön piiriin. (1) EYVL L 224, 18.8.1990.